
Grozījumi Ministru kabineta 2005. gada 17. maija noteikumos Nr. 339 "Kārtība, kādā atļauts veikt pasažieru un kravas pārvadājumus ar citu personu īpašumā esošiem autotransporta līdzekļiem"
Izdoti saskaņā ar Autopārvadājumu likuma
6. panta otro daļu un 30. panta otro daļu
· 1. Izdarīt Ministru kabineta 2005. gada 17. maija noteikumos Nr. 339 "Kārtība, kādā atļauts veikt pasažieru un kravas pārvadājumus ar citu personu īpašumā esošiem autotransporta līdzekļiem" (Latvijas Vēstnesis, 2005, 80. nr.; 2006, 101. nr.; 2010, 40. nr.; 2011, 137. nr.; 2017, 44. nr.; 2019, 172. nr.) šādus grozījumus:
· 1.1. izteikt 2. punktu šādā redakcijā:
· "2. Pārvadātājs Latvijas Republikas teritorijā kravas pārvadājumiem ar kravas automobili var izmantot autotransporta līdzekli, kuru iznomā no citā dalībvalstī dibināta uzņēmuma ar nosacījumu, ka šis autotransporta līdzeklis ir reģistrēts vai laists ekspluatācijā ar jebkuras dalībvalsts tiesību aktiem un tiek izmantots saskaņā ar Eiropas Parlamenta un Padomes Regulu (EK) Nr. 1071/2009 (2009. gada 21. oktobris), ar ko nosaka kopīgus noteikumus par autopārvadātāja profesionālās darbības veikšanas nosacījumiem un atceļ Padomes Direktīvu 96/26/EK un Eiropas Parlamenta, Padomes Regulu (EK) Nr. 1072/2009 (2009. gada 21. oktobris) par kopīgiem noteikumiem attiecībā uz piekļuvi starptautisko kravas autopārvadājumu tirgum un Autopārvadājumu likuma 6.panta trešo daļu.";
· 1.2. izteikt 4. punktu šādā redakcijā:
· "4. Nomātajam autotransporta līdzeklim jābūt reģistrētam Latvijā saskaņā ar normatīvajiem aktiem par autotransporta līdzekļu reģistrāciju. No citā dalībvalstī dibināta uzņēmuma iznomātam kravas autotransporta līdzeklim jābūt reģistrētam Latvijā saskaņā ar normatīvajiem aktiem par autotransporta līdzekļu reģistrāciju, pēc Autopārvadājumu likumā noteiktā laikposma, kurā kravas autotransporta līdzekli var izmantot Latvijas Republikas teritorijā bez reģistrācijas Transportlīdzekļu un to vadītāju valsts reģistrā.";
· 1.3. izteikt 7. punktu šādā redakcijā:
· "7. Veicot autopārvadājumu ar citas personas īpašumā esošu autotransporta līdzekli, autotransporta līdzekļa vadītājam papildus citiem dokumentiem, kas noteikti normatīvajos aktos par ceļu satiksmi un autopārvadājumiem, autotransporta līdzeklī nepieciešami šādi dokumenti papīra vai elektroniskā formātā:
· 7.1. autotransporta līdzekļa nomas līgums vai apliecināts nomas līguma izraksts, kurā norādīts autotransporta līdzekļa iznomātāja un nomnieka nosaukums (fiziskām personām — vārds un uzvārds), nomas līguma noslēgšanas datums un darbības laiks, kā arī informācija par autotransporta līdzekli (marka, modelis, izlaiduma gads, valsts reģistrācijas numurs un identifikācijas (šasijas) numurs). Minētais līgums vai tā izraksts nav nepieciešams, ja pārvadātājs norādīts autotransporta līdzekļa reģistrācijas apliecībā kā turētājs;
· 7.2. autotransporta līdzekļa vadītāja darba līgums, kas noslēgts ar nomnieku, vai apliecināts darba līguma izraksts, ja autotransporta līdzekļa vadītājs nav individuālais komersants.";
· 1.4. izteikt informatīvo atsauci uz Eiropas Savienības direktīvām šādā redakcijā:
· "Informatīva atsauce uz Eiropas Savienības direktīvu
· 1. Noteikumos iekļautas tiesību normas, kas izriet no Eiropas Parlamenta un Padomes 2022.gada 6.aprīļa Direktīvas (ES) 2022/738, ar ko groza Direktīvu 2006/1/EK par bez transportlīdzekļa vadītājiem nomātu transportlīdzekļu izmantošanu kravu autopārvadājumiem.
· 2. Noteikumos iekļautas tiesību normas, kas izriet no Eiropas Parlamenta un Padomes 2006.gada 18.janvāra Direktīvas 2006/1/EK par bez transportlīdzekļa vadītājiem nomātu transportlīdzekļu izmantošanu kravu autopārvadājumiem."
· 2. Noteikumi stājas spēkā 2023.gada 6.augustā.

